Κύριε Πρόεδρε, κύριε Υπουργέ, Αγαπητοί συνάδελφοι
Θα ξεκινήσω την εισήγησή μου σχολιάζοντας τη διαδικασία που επέλεξε ο Υπουργός για την κύρωση των συμβάσεων παραχώρησης του δικαιώματος έρευνας και εκμετάλλευσης υδρογονανθράκων σε τρεις ταλαιπωρημένες από το παρελθόν ερευνηθείσες περιοχές της πατρίδας μας: στη θαλάσσια περιοχή του Κατακόλου, στη χερσαία περιοχή των Ιωαννίνων και τη θαλάσσια περιοχή Πατραϊκός κόλπος (δυτικά).

Θέλω να διαβάσω στον Υπουργό το άρθρο 156 του νόμου 4001/2011 σύμφωνα με το οποίο τροποποιήθηκε ο μέχρι τότε ισχύων νόμος 2289/1995 που φέρει τον τίτλο "Αναζήτηση έρευνα και εκμετάλλευση υδρογονανθράκων και άλλες διατάξεις".

Διαβάζω λοιπόν στο άρθρο αυτό τα εξής: "Στο άρθρο 2 του νόμου 2289/1995 προστίθεται νέα παράγραφος 39 ή οποία έχει ως εξής.

39. Οι συμβάσεις της παραγράφου 10 υπογράφονται από την Ελληνική Διαχειριστική Εταιρία Υδρογονανθράκων Α.Ε. και τον Ανάδοχο και υποβάλλονται στον Υπουργό Περιβάλλοντος Ενέργειας και Κλιματικής Αλλαγής για έγκριση από τον Υπουργό. Χωρίς την έγκριση αυτή, οι εν λόγω συμβάσεις είναι απολύτως άκυρες και δεν παράγουν κανένα έννομο αποτέλεσμα".

Σας ερωτώ κύριε Υπουργέ. Η διαδικασία κύρωσης των συμβάσεων αυτών, που έχετε ήδη υπογράψει με τα ενδιαφερόμενα μέρη από τις 14 Μαΐου του 2014 είναι σύννομος? Γιατί φέρατε τις συμβάσεις στη Βουλή? Που προβλέπεται η κύρωση των συμβάσεων από τη Βουλή? Και το σημαντικότερο, πως υπογράψατε αυτές τις συμβάσεις όταν ο νόμος σαφώς ορίζει ότι οι συμβάσεις αυτές υπογράφονται από την ΕΔΕΥ ΑΕ?

Μα βέβαια, πως να υπογράψει τις συμβάσεις η ΕΔΕΥ ΑΕ όταν τρία χρόνια μετά την ψήφιση του νόμου που θεσπίζει τη δημιουργία της, εσείς, παρά τις κατ' επανάληψη οχλήσεις μας και το συνεχή κοινοβουλευτικό μας έλεγχο, δεν την έχετε ακόμη συγκροτήσει και στελεχώσει. 
Και βεβαίως τι νόημα έχει να ασχοληθεί η Βουλή με τις συμβάσεις αυτές από τη στιγμή που ούτε ρωτήθηκε, ούτε ασχολήθηκε με τη σύνταξή των, αλλά και ούτε μπορεί να τροποποιήσει το περιεχόμενο των συμβάσεων αυτών. 
Πιστεύετε ότι οι συμβάσεις αυτές καθαγιασμένες από μια φαινομενικά δημοκρατική, και διαυγή κοινοβουλευτική διαδικασία θα σας απαλλάξει από τις ευθύνες  που σας βαρύνουν για τις επιλογές σας σε σχέση με την έρευνα και εκμετάλλευση των υδρογονανθράκων και ότι δε θα λογοδοτήσετε γι’ αυτές σας τις επιλογές? 
Τις συμβάσεις αυτές,  που φρονούμε ότι είναι προϊόντα εξωθεσμικών  επιτροπών, τις καταψηφίζουμε διότι δεν προάγουν, και δεν κατοχυρώνουν τα συμφέροντα του Ελληνικού λαού, αλλά και διότι εκχωρούν, με σαφή ετεροβαρή μονομέρεια, τα μεσο-μακροπρόθεσμα οφέλη του Δημοσίου από την εκμετάλλευση των υδρογονανθράκων στους ιδιώτες μισθωτές.
Αυτή την ετεροβαρή μονομέρεια θα την τεκμηριώσω στη συνέχεια, αφού πρώτα υπενθυμίσω ότι για τον ΣΥΡΙΖΑ η αναζήτηση φυσικών πρώτων υλών, η αξιοποίηση και η ορθολογική εκμετάλλευση των ορυκτών πόρων της χώρας μας, των υδρογονανθράκων συμπεριλαμβανομένων, είναι από τους βασικούς πυλώνες στους οποίους εδράζεται η σχεδιαζόμενη από εμάς παραγωγική ανασυγκρότηση της χώρας. 
Μα τόσο η έρευνα όσο και η εκμετάλλευση των φυσικών πόρων θα γίνει κάτω από ένα διαφορετικό θεσμικό πλαίσιο από αυτό που εφαρμόζει η σημερινή κυβέρνηση, με ένα διαφορετικό φορολογικό μοντέλο, με διαβούλευση και συμφωνία με τις τοπικές κοινωνίες, με απόλυτο σεβασμό στο περιβάλλον και τα οικοσυστήματα, προτάσσοντας το δημόσιο συμφέρον, μεριμνώντας για την ασφάλεια των εργαζομένων και μη διαταράσσοντας παραγωγικές διαδικασίες που αναπτύσσονται ήδη σε μια περιοχή, όπως π.χ. ο τουρισμός.

Πρώτο λοιπόν στοιχείο που υποδηλώνει την πρόθεση της κυβέρνησης να εξυπηρετήσει κατά προτεραιότητα τα συμφέροντα των επίδοξων ερευνητών - εκμεταλλευτών των υδρογονανθράκων είναι το είδος των συμβάσεων που επέλεξε να υιοθετήσει το Υπουργείο. Επέλεξε τη λεγόμενη "Σύμβαση μίσθωσης" όπου ο ανάδοχος, ο μισθωτής,  είναι ο κύριος του κοιτάσματος, αντί της "Σύμβασης διανομής της Παραγωγής" στην οποία η κυριότητα των υδρογονανθράκων ανήκει στο κράτος και ο μισθωτής λειτουργεί σαν εργολάβος κάτω από τις εντολές του Δημοσίου.

Δεύτερο στοιχείο είναι ο τρόπος προσδιορισμού του μισθώματος που καλείται να καταβάλει ο μισθωτής στο Δημόσιο. Το μίσθωμα υπολογίζεται ως ποσοστό των παραχθέντων και διασωθέντων υδρογονανθράκων και παραπροϊόντων, συνδεδεμένο με έναν συντελεστή που είναι γνωστός ως συντελεστής R. Ο συντελεστής αυτός είναι το πηλίκο των Σωρευτικών Ακαθάριστων Εισροών (εσόδων δηλαδή), προς τις Σωρευτικές Συνολικές εκροές (έξοδα δηλαδή). Όσο πιο μικρός είναι ο συντελεστής αυτός τόσο πιο μικρό είναι και το ποσοστό επί των παραχθέντων υδρογονανθράκων. Γίνεται βέβαια αντιληπτό ότι όσο μεγαλύτερος είναι ο παρονομαστής, δηλ. όσο περισσότερα είναι τα έξοδα,  τόσο πιο μικρό είναι το R.
Το Δημόσιο δυστυχώς έχει δεχτεί μια κλιμάκωση του μισθώματος που κάθε άλλο παρά μπορεί να θεωρηθεί ότι λειτουργεί υπέρ του. Εάν τα έξοδα είναι διπλάσια ή ακόμη μεγαλύτερα από τα έσοδα  το μίσθωμα είναι πάρα πολύ μικρό. Ανέρχεται στο αναιμικό 2%. Εάν τα έξοδα είναι μικρότερα από το διπλάσιο των εσόδων ή ίσα με τα έσοδα, το μίσθωμα θα είναι 5%. Υπάρχουν άλλες πέντε βαθμίδες για τις περιπτώσεις οποίες που τα έσοδα είναι μεγαλύτερα των εξόδων. Όταν ο λόγος των εσόδων προς τα έξοδα είναι μεγαλύτερος του 1 και μικρότερος του 1,5 το μίσθωμα είναι 8%. Σταματώ εδώ γιατί δεν υπάρχει περίπτωση τα έσοδα προς έξοδα να είναι ποτέ μεγαλύτερα του 1,5.   Οι ρεαλιστικοί στόχοι άλλων κρατών σε παρόμοιες συμβάσεις είναι να επιτύχουν μισθώματα της τάξης του 12-15%. Η κυβέρνηση εάν ήθελε να προασπίσει τα συμφέροντα του δημοσίου όφειλε να ξεκινά την κλίμακα του μισθώματος από το 4-5%, έτσι ώστε με R οριακά στο 1,25 να απολαμβάνει μισθώματος άνω του 12%.

Αντιλαμβάνεστε βεβαίως πόσο μπορεί να φουσκώνεται τεχνηέντως ο παρανομαστής ή να παραμένει καθηλωμένος ο αριθμητής και έτσι να είναι μόνιμα κερδισμένος ό μισθωτής. Εύκολα μπορεί ο μισθωτής να χαλιναγωγήσει τα έσοδα, ρυθμίζοντας κατά βούληση την παραγωγή των υδρογονανθράκων και να φουσκώσει τα έξοδα. 

Το καταπληκτικό βέβαια είναι ο μακρύς και λεπτομερής κατάλογος των εξόδων που αναγνωρίζει το Δημόσιο, πράγμα που υποδηλώνει το ενδιαφέρον της κυβέρνησης να μη βγει ζημιωμένος ο μισθωτής! Το δε "κουφό", με συγχωρείτε για την έκφραση, είναι ότι το μίσθωμα λογίζεται ως έξοδο, άρα διαμορφώνει την τιμή του συντελεστή R, που με τη σειρά του χρησιμοποιείται για την εκτίμηση του μισθώματος. Πως θα γίνει αυτό? Μόνο κάποιοι φωστήρες του Υπουργείου σας το γνωρίζουν. Όπως επίσης στα έξοδα μπαίνουν και τα πρόστιμα που μπορεί να επιβάλει στον μισθωτή το δημόσιο για παραβάσεις π.χ. της περιβαλλοντικής νομοθεσίας.

Μιας και αναφέρθηκα στην περιβαλλοντική νομοθεσία θα ήθελα να κάνω ένα σχόλιο σε κάποιες από τις συμβατικές δεσμεύσεις και υποχρεώσεις του μισθωτή σε σχέση με  την περιβαλλοντική προστασία. 

Στην αιτιολογική έκθεση αναφέρονται τα εξής: "Η σύμβαση μίσθωσης δεν προβλέπει ειδικές ευνοϊκές ρυθμίσεις για περιβαλλοντικά ζητήματα υπέρ του μισθωτή, γεγονός που συνεπάγεται την υποχρέωση του μισθωτή να συμμορφώνεται πλήρως με το σύνολο της εκάστοτε περιβαλλοντικής νομοθεσίας, όχι μόνο επί του παρόντος ισχύουσας αλλά και της όποιας μελλοντικής και αυστηρότερης". Δυστυχώς αυτό το τελευταίο, δηλ. της συμμόρφωσης και με μελλοντική και αυστηρότερη νομοθεσία δεν υπάρχει πουθενά μέσα στη σύμβαση. 
Στη σύμβαση γίνεται λόγος για υποχρέωση του μισθωτή να διεξάγει όλες τις εργασίες πετρελαίου κατά τρόπο που να διασφαλίζει την προστασία του περιβάλλοντος σύμφωνα με τους Κανόνες της Επιστήμης και Τέχνης Έρευνας και Εκμετάλλευσης Υδρογονανθράκων. Αν και για τους μη έχοντες σχέση ή γνώση για το περιεχόμενο ανάλογων συμβάσεων στον κόσμο, η παραπάνω διατύπωση φαντάζει γενική και αόριστη, έχει όμως συγκεκριμένο περιεχόμενο που δυστυχώς, σύμφωνα και με την κ. Σταματάκη, κατά τη διάρκεια ακρόασης της, στην Διαρκή Επιτροπή Θεσμών και Διαφάνειας στην οποία προσήλθε για να κριθεί η καταλληλότητα της για τη θέση του Προέδρου της περιβόητης ΕΔΕΥ, την επίκληση αυτών των κανόνων δεν μπορούμε "να τη θεωρήσουμε αρκετή" γιατί επαφίεται στην καλή διάθεση των εταιριών.

Δεν αρκεί βεβαίως η καλή διάθεση των εταιριών αλλά απαιτείται και ο κατάλληλος μηχανισμός ελέγχου τόσο της εφαρμογής των "καλών πρακτικών" σε εισαγωγικά όσο και της εθνικής και κοινοτικής νομοθεσίας και οδηγιών. Έλεγχος από ποιον? Από ποιες υπηρεσίες του Υπουργείου που όλες είναι υποστελεχωμένες και οι Επιθεωρητές Περιβάλλοντος είναι υπό διωγμό και ο αριθμός τους έχει μειωθεί απελπιστικά?  Όμως και ποιας εθνικής νομοθεσίας κάνουμε επίκληση? Η εθνική περιβαλλοντική νομοθεσία έχει γίνει λάστιχο. Από την εποχή δε που Υπουργός Περιβάλλοντος Ενέργειας και κλιματικής Αλλαγής ήταν ο πρώην τσάρος της οικονομίας κ. Παπακωνσταντίνου μέχρι σήμερα, στα πλαίσια διευκόλυνσης της επιχειρηματικότητας και της δημιουργίας ευνοϊκού επενδυτικού κλίματος για στρατηγικούς επενδυτές, έχει ψηφιστεί πλήθος περιβαλλοντοκτόνων νόμων. 

Κλείνω με τα περιβαλλοντικά, στα οποία θα αναφερθεί με μεγαλύτερη λεπτομέρεια η συνάδελφος Καφαντάρη, κάνοντας μνεία στο άρθρο 164 του Ν4001/11 στο οποίο αναφέρονται τα παρακάτω:

« Με κοινή απόφαση του Υπουργού ΠΕΚΑ και της ΕΔΕΥ Α.Ε. θεσπίζονται κανονισμοί εκτέλεσης των κάθε φύσης εργασιών και έργων αναζήτησης έρευνας και εκμετάλλευσης Υδρογονανθράκων, περιλαμβανομένης της κατασκευής των κάθε φύσης εγκαταστάσεων, δεξαμενών αποθήκευσης, αγωγών, της διενέργειας γεωτρήσεων και της σφράγισης φρεατίων, με σκοπό τη λήψη κάθε φύσης μέτρων ασφαλείας προσώπων ή πραγμάτων, παρεμπόδιση της ρύπανσης ή μόλυνσης του περιβάλλοντος , προστασίας της χλωρίδας και της πανίδας, της αλιείας, της ναυσιπλοΐας, των αρχαιοτήτων γενικά, των ιστορικών τόπων, των τόπων ιδιαιτέρου φυσικού κάλλους, καθώς και άλλων δραστηριοτήτων εντός των περιοχών εκμετάλλευσης. Με τη σύμβαση προβλέπεται ότι μέχρι την έκδοση των κανονισμών που αναφέρονται  στο άρθρο αυτό οι εργασίες έρευνας και εκμετάλλευσης θα εκτελούνται σύμφωνα με τις διατάξεις ανάλογων νομοθετικών προβλέψεων του Εθνικού δικαίου ή των κανονισμών κρατών –μελών της ΕΕ»

Πρέπει να θυμίσουμε ότι αντίστοιχοι κανονισμοί προβλέπονταν να εκδοθούν και στους προηγούμενους νόμους  468/76 και 2289/95 αλλά ουδέποτε υλοποιήθηκαν. Το ίδιο συμβαίνει και τώρα.
Η Νορβηγία αναγνωρίζοντας την αξία του καθαρού περιβάλλοντος έχει θεσμοθετήσει ειδικό Φορέα ελέγχου των εγκαταστάσεων και της υγιεινής και  ασφάλειας των εργαζομένων σ’ αυτές. Άγνωστα πράγματα σε μας. Μέριμνά μας, να περιορίσουμε το περιβαλλοντικό κόστος που θα βαρύνει τον μισθωτή.
Μετά από αυτή την μεγάλη παρένθεση με τα περιβαλλοντικά, θα συνεχίζω με την παρουσία κι άλλων στοιχείων που αποδεικνύουν την ετεροβαρή μονομέρεια προς τον μισθωτή. 

Αγγίζω το θέμα της φορολογίας η οποία θα μπορούσε να ήταν μετά το μίσθωμα η δεύτερη αξιόλογη πηγή άντλησης εσόδων για το κράτος.

Η φορολογία που επιβάλλεται στα καθαρά κέρδη είναι 20+5% που στην πράξη στα ταμεία θα μπουν λιγότερα από 15-16%. 

Εάν συγκρίνουμε την φορολογία αυτή με την αντίστοιχη άλλων κρατών διαπιστώνουμε ότι είναι περίπου στο μισό. 
Θα μπορούσε κάποιος να ισχυριστεί ότι το κάνατε για να κεντρίσετε το ενδιαφέρον των Εταιριών. 
Υπενθυμίζω ότι η φορολογία στον Πρίνο με τον Νόμο 98/75 ήταν 50% , στον δε Ν 2289/95, όταν η τιμή του αργού πετρελαίου ήταν 20-25$/ βαρέλι, ήταν 40%. 
Επίσης με αυτή τη φορολογία διεξήχθη ο 1ος Γύρος Παραχωρήσεων το 1996-2001.
Σήμερα, όταν η τιμή του Αργού πετρελαίου είναι 110+ εκτιμούμε ότι ο φορολογικός συντελεστής είναι πολύ χαμηλός. 
Ακόμη όμως και αυτόν τον χαμηλό φορολογικό συντελεστή θα μπορούσε να δεχτεί κάποιος, υπό την προϋπόθεση ότι θα έχει εφαρμογή σε ένα περιορισμένο αριθμό ολίγων μπλόκς. 
Διαπιστώνουμε όμως ότι ο ίδιος φορολογικός συντελεστής θα ισχύσει τόσο για τα 20 θαλάσσια μπλόκς, όσο και για τα 3 μπλόκς που ενδιαφέρουν την ENEL. Μιλάμε για 26 Μπλόκς,  σχεδόν την μισή προς παραχώρηση έκταση της χώρας μας.
Ουσιαστικά μιλάμε για Fast-Track διαδικασίες εκποίησης του υπεδαφικού πλούτου της πατρίδας μας. 
Συνήθης στρατηγική είναι το σταδιακό άνοιγμα περιοχών για έρευνα, ώστε η συνεπαγόμενη καλύτερη εικόνα του υπεδαφικού μας πλούτου από τις έρευνες της προηγούμενης περιόδου ν’ αξιοποιηθεί με την διαμόρφωση ευνοϊκότερου για το κράτος φορολογικού περιβάλλοντος.  Η μη τήρηση των κανόνων αυτών φανερώνει την διάθεση εκποίησης των πάντων και όσο –όσο από τους κυβερνώντες.
Κάνουμε έκκληση κ. Υπουργέ. Σταματήστε τώρα το διαγωνισμό για τις νέες παραχωρήσεις. Αξιολογείστε πρώτα τα αποτελέσματα των τριών παραχωρήσεων την κύρωση που συζητάμε σήμερα και μετά αποφασίζετε κάτω από ποιες προϋποθέσεις και όρους θα προχωρήσετε σε νέες παραχωρήσεις. Και θα προχωρήσω ακόμη λίγο παραπέρα. Δεν δικαιούστε πλέον ως μια κυβέρνηση μειοψηφίας να δεσμεύσετε με τις πολιτικές σας το μέλλον της έρευνας και της εκμετάλλευσης των υδρογονανθράκων της χώρας μας. Η  όποια  επιχειρησιακή  έρευνα  &  αξιοποίηση  ορυκτών  πόρων  της  χώρας  θα  πρέπει  να  αφεθεί   στην  επομένη  Ελληνική  Κυβέρνηση,  με  νωπή  εκλογική  εντολή. Εκτός κι εάν τρέμετε στη ιδέα ότι η επόμενη κυβέρνηση θα είναι κυβέρνηση με κορμό τον ΣΥΡΙΖΑ.
Άλλη μια απόδειξη της ευνοϊκής αντιμετώπισης του μισθωτή σχετίζεται με το ποσοστό απόσβεσης του άρθρου 14.5, που θεωρούμε ότι είναι ιδιαίτερα υψηλό κι ανέρχεται στο 40% της αξίας των ετησίως Παραχθέντων και Διασωθέντων Υδρογονανθράκων και Παραπροϊόντων. Αυτό, σύμφωνα με τη διεθνή πρακτική θα έπρεπε να είναι πολύ χαμηλότερο.

Επίσης ευνοϊκή μεταχείριση θεωρούμε τα όσα προβλέπονται στα άρθρα 14.12 και 14.13 (η μίσθωση παραχώρηση κτήση χρήσης ακινήτων απαλλάσσονται από κάθε γενικό  ή ειδικό τακτικό ή έκτακτο φόρο, τέλος χαρτοσήμου, προβλέπονται ειδικές ρυθμίσεις για το ΦΠΑ, για τα δάνεια κι άλλα πολλά)  
Συνεχίζω όμως με τις συμβάσεις. Ή μάλλον θα σχολιάσω μερικά πράγματα που διαβάσαμε στην αιτιολογική έκθεση επισημαίνοντας ότι κάποια πράγματα που αναφέρονται σ’ αυτήν δεν τα συναντούμε στη συνέχεια μέσα στις συμβάσεις. Μια πρώτη τέτοια αναντιστοιχία έκανα όταν αναφέρθηκα στα περιβαλλοντικά.
Διαβάζω λοιπόν στην πρώτη σελίδα της έκθεσης: "Η εξέλιξη αυτή επιβεβαιώνει ότι μπορεί να διαμορφώσει ένα νέο παραγωγικό μοντέλο στην αξιοποίηση του ορυκτού μας πλούτου με σεβασμό στο περιβάλλον, που θα προσφέρει ισχυρά οικονομικά αντισταθμιστικά οφέλη για τις τοπικές κοινωνίες αλλά και σημαντικά δημόσια έσοδα για τον κρατικό προϋπολογισμό".

Σας ερωτώ λοιπόν. Εάν ασχοληθούμε μόνο με τη σύμβαση του Κατακόλου, και τούτο γιατί είναι η μόνη από τις τρεις περιοχές που προηγούμενες έρευνες έχουν επιβεβαιώσει την ύπαρξη κοιτάσματος υδρογονανθράκων και τα αποθέματα, όπως φαίνεται και στην ιστοσελίδα του Υπουργείου σας ανέρχονται σε 3.000.000 βαρέλια, πες τε μου σας παρακαλώ ποια είναι τα ποσά που εκτιμάτε ότι θα αποδοθούν στις τοπικές κοινωνίες? Δηλαδή πόσο εκτιμάτε ότι θα είναι το ποσό που θα προκύψει από τη φορολόγηση με 5% των καθαρών εσόδων από την εκμετάλλευση των υδρογονανθράκων και πως αυτά θα διανεμηθούν στις τοπικές κοινωνίες? Και αλήθεια ποιές είναι αυτές οι τοπικές κοινωνίες? Μόνο το Κατάκολο ή φτάνουμε μέχρι τη Γαστούνη την Ολυμπία και την Ζαχάρω?
Πες τε μου επίσης σας παρακαλώ ποια θα είναι τα έσοδα του κρατικού προϋπολογισμού. Να σας βοηθήσω λίγο? Έχουμε 200.000 χιλιάδες που είναι σίγουρα χρήματα και αφορούν το bonus υπογραφής, έχουμε στρεμματική αποζημίωση που για το πρώτο έτος της πρώτης φάσης είναι 545 τ.χ επί 10 ευρώ ίσον 5.450 ευρώ, έχουμε το ποσό που θα καταβάλει ο μισθωτής όταν θα αντλήσει τα 3.000.000 βαρέλια, άντε ας πούμε 5.000.000 βαρέλια, (αλήθεια σε πόσα χρόνια θέλετε να τα βγάλει ο μισθωτής, σε πέντε σε δέκα σε 25 χρόνια) για τα οποία ο μισθωτής θα πρέπει να καταβάλει 1.000.000 ευρώ, έχουμε άλλα 75.000 για το πρώτο έτος της πρώτης φάσης που θα πάνε στην εκπαίδευση εργαζόμενων συν το 20% από τη φορολογία των καθαρών εσόδων, συν το μίσθωμα για το οποίο θα είχε ενδιαφέρον για διάφορες προσδοκώμενες τιμές του συντελεστή του R να μας πείτε πόσο θα είναι αυτό. Πες τε μας λοιπόν ποιο θα είναι το ποσό που θα μπαίνει ανά έτος στα ταμεία του κράτους, για να πάρουμε όλοι μια γεύση του πόσο σημαντικά είναι αυτό το ποσό. 
Για να βοηθήσω δε ακόμη περισσότερο αυτούς που μας ακούνε, πες τε μου εάν είναι ακριβές αυτά που ανέφερε η κ. Σταματάκη κατά την προαναφερθείσα ακρόασή της από τη Διαρκή Επιτροπή Θεσμών και Διαφάνειας ότι δηλαδή οι ετήσιες εισαγωγές πετρελαίου της χώρας μας ανέρχονται σε 150.000.000 βαρέλια. Έτσι για να ολοκληρώσω το success story και να κατευνάσω λίγο τις προσδοκίες των εκεί κατοίκων ξαναλέω για το Κατάκολο: διαθέσιμα αποθέματα 3.000.000 βαρέλια τα οποία θα αρχίσουν να βγαίνουν με βάση το χρονοδιάγραμμα της σύμβασης μετά από πέντε τουλάχιστον χρόνια από την έναρξη ισχύος της σύμβασης παραχώρησης του Κατακόλου. Για τις άλλες παραχωρήσεις φτάνουμε τα οκτώ χρόνια έχοντας το δικαίωμα οι μισθωτές να ζητήσουν παράταση του χρόνου περαίωσης των ερευνών.
Διαβάζω στη δεύτερη σελίδα: "τα κριτήρια αξιολόγησης των συμμετεχόντων στον διαγωνισμό περιγράφονται αναλυτικά στην Πρόσκληση. Αυτά στηρίζονται: α) στην οικονομική ικανότητα των υποψηφίων να διεκπεραιώσουν τις ερευνητικές εργασίες και μια ακόμη σειρά από επτά κριτήρια". Διαβάσαμε σε ιστοσελίδα του διαδικτύου ότι μια εταιρία που είχε υποβάλλει προσφορά αποκλείστηκε από τον διαγωνισμό γιατί δεν εκπληρούσε το πρώτο κριτήριο. Η εταιρία αυτή έχει προσφύγει στο Συμβούλιο της Επικρατείας. Σας ερωτώ, σε περίπτωση που η εταιρία δικαιωθεί και εσείς έχει κυρώσει τη σύμβαση, πώς θα αντιμετωπίσετε την κρίση του Συμβουλίου της Επικρατείας?

Διαβάζω στην ίδια σελίδα "θα ενισχυθεί σημαντικά η θέση της Ελλάδας ως ενεργειακού κόμβου" Ε! και λοιπόν τι καλό θα αποκομίσουμε από την αναγνώρισή μας ως ενεργειακού κόμβου. Σήμερα μεγάλες χώρες που πράγματι είναι μεγάλοι ενεργειακοί κόμβοι σπαράσσονται από συγκρούσεις, θύματα γεωπολιτικών παιγνιδιών των μεγάλων χωρών.  
Στη έκθεση διαβάζω επίσης: "με τη υπογραφή της παρούσας σύμβασης καθώς και των αντιστοίχων συμβάσεων μίσθωσης για τις περιοχές Πατραϊκός κόλπος (δυτικά) και Ιωάννινα γίνεται δυνατή η άσκηση των εθνικών κυριαρχικών δικαιωμάτων της χώρας". Κι ερωτώ, πως αντιλαμβάνεστε την άσκηση των κυριαρχικών δικαιωμάτων? Πόσο σίγουροι είστε ότι μπορούν να ασκηθούν αυτά χωρίς να έχει οριοθετηθεί, προσέξτε οριοθετηθεί και όχι ανακηρυχθεί, η Αποκλειστική Οικονομική Ζώνη? Πιστεύεται ότι θα βρεθεί εταιρία που θα στήσει γεωτρύπανο πέρα από τα έξι ναυτικά μίλια επειδή σήμερα θα κυρωθούν οι τρεις συμβάσεις έρευνας και εκμετάλλευσης υδρογονανθράκων?
Κύριε Υπουργέ
Έχοντας κατά νου τη σύμβαση για το Κατάκολο θα ήθελα να σας ρωτήσω. Τι προσδοκάτε ότι θα κάνει ο μισθωτής στην πρώτη και τι στη Δεύτερη φάση ερευνών? Διαβάζω ότι θα ξεκινήσει με την επανεπεξεργασία υφιστάμενων τρισδιάστατων και δισδιάστατων σεισμικών δεδομένων. Αυτή η δουλειά κοστολογείται 200.000 Ευρώ. Δεν το σχολιάζω αυτό. Στη συνέχεια διαβάζω ότι θα προβεί σε μελέτες ανάπτυξης πεδίου, μελέτες μηχανικής κοιτάσματος, μελέτες εγκαταστάσεων παραγωγής σχεδίου ανάπτυξης και σχεδιασμό γεώτρησης αποτίμησης/παραγωγής, μελέτη περιβαλλοντικών επιπτώσεων, συνολικού κόστους 400.000 ευρώ. Κι ερωτώ: εάν από την επανεπεξεργασία των σεισμικών δεδομένων δεν προκύψουν στοιχεία που θα τον ενθαρρύνουν να προχωρήσει στο επόμενο βήμα, οι μελέτες ανάπτυξης, μηχανικής κατάστασης, εγκαταστάσεων, το σχέδιο ανάπτυξης τι αντικείμενο θα έχουν? Η μελέτη των περιβαλλοντικών επιπτώσεων τι επιπτώσεις ποιων δράσεων θα εξετάζει?  Κι αν σταματήσει τις εργασίες μένοντας στην επανεπεξεργασία των σεισμικών δεδομένων τι θα γίνει? θα καταβάλει τις υπόλοιπες 400.000 και θα εγκαταλείψει την περιοχή?  
Η ανόρυξη γεώτρησης αποτίμησης/παραγωγής, (αλήθεια γιατί δεν προτιμάτε σε όλες τις συμβάσεις να γίνεται αναφορά σε ερευνητική γεώτρηση?) πες τε μου είναι ή δεν είναι υποχρεωτική και στις τρεις συμβάσεις? Τι σημαίνει τότε πρόγραμμα εργασιών υπό αίρεση? Κι αν ο μισθωτής δεν προχωρήσει στην ανόρυξη της γεώτρησης θα καταβάλει στον εκμισθωτή 15.000.000 και θα εγκαταλείψει την περιοχή? 
Κύριε Υπουργέ θα πρέπει να ξαναδείτε το άρθρο 3.5 όλων των συμβάσεων για να γίνει πιο συγκεκριμένο και κατανοητό το πότε ο μισθωτής θεωρείται ότι έχει εκπληρώσει την υποχρέωση εκτέλεσης γεώτρησης / αποτίμησης. Για το Κατάκολο π.χ. δεν αρκεί μόνο η αναφορά ότι το βάθος της γεώτρησης πρέπει να είναι τέτοιο ώστε να φτάσει τον ταμιευτήρα στους ανθρακικούς σχηματισμούς του Ηωκαίνου - Ανω Κρητιδικού. Πρέπει να μπουν κι άλλα κριτήρια για να διασφαλιστεί ότι γεώτρηση έγινε πράγματι για τον σκοπό που σχεδιάστηκε. Στα Γιάννενα το βάθος των 5000 μπορεί να είναι μια προϋπόθεση, μα το 100 μέτρα κάτω από τη βάση των τριαδικών εβαποριτών είναι ανεπαρκέστατο γιατί με δεδομένο ότι τα ιζήματα της περιοχής είναι λεπιωμένα, η βάση των τριαδικών εβαποριτών, μπορεί λόγω των λεπιώσεων αυτών να είναι κοντά στην επιφάνεια κι έτσι πολύ εύκολα, γρήγορα και με μικρό κόστος να είναι συμβατικά εντάξει κανείς με την υποχρέωση διάνοιξης ερευνητικής γεώτρησης. Για την ερευνητική γεώτρηση στην περιοχή του Πατραϊκού πράγματι δεν καταλαβαίνω τι θέλετε να πείτε. Για την γεώτρηση αυτή λέτε: ¨η γεώτρηση έχει διανοιχτεί σε βάθος ρηχότερο των 3.200 μέτρων ή 300 μέτρων στην ανθρακική ακολουθία κάτω από τα Νεογενή ιζήματα ή τον Ολιγοκαινικό φλύσχη". Μήπως μπορείτε να μου εξηγήσετε τι θέλατε να πείτε? 

Κύριε Υπουργέ, μπορείτε να μου πείτε σας παρακαλώ τι εννοείται στο άρθρο 3.6. Εκεί γράφονται τα εξής: ο Μισθωτής πέντε ημέρες πριν από την ημερομηνία κατά την οποίαν η σύμβαση θα κυρωθεί και εφόσον ο μισθωτής έχει επιδώσει γνωστοποιήσεις στον Εκμισθωτή σύμφωνα με το άρθρο 2.1(β), κατά την πρώτη ημέρα της Δεύτερης φάσης, υποχρεούται να παράσχει Τραπεζική εγγύηση αναφορικά με την υποχρέωση ελαχίστης δαπάνης." Πως θα γίνει αυτό πέντε μέρες πριν την κύρωση όταν δεν ξέρει πότε θα γίνει η κύρωση? Και αλήθεια ποιο θα είναι το ύψος της τραπεζικής εγγύησης?

Το  ΥΠΕΚΑ  ρωτάται επίσης να  διασαφηνίσει  τα  προσόντα και τα κριτήρια  επιλογής  των  3  μελών  του  που θα συμμετέχουν στη    Τεχνική  Συμβουλευτική   Επιτροπή  (αρθ. 4) καθώς και τον τρόπο πληρωμής τους. Η  εν  λόγω  επιτροπή  έχει  σημαντικότατες  &  διευρυμένες  αρμοδιότητες (αρθ.4.4), αποτελεί  δε  το  τελευταίο  διαβουλευτικό  στάδιο  των  εμπλεκόμενων  μερών  πριν  την  τυχόν  προσφυγή  τους  στον  Αποκλειστικό  Εμπειρογνώμονα. 

Ερωτώ επίσης: Η επιτροπή αυτή είναι διαφορετική για κάθε σύμβαση? 

Γιατί οι αρμοδιότητες της Τεχνικής Συμβουλευτικής Επιτροπής διαφέρουν από σύμβαση σε σύμβαση?

Τα έξοδα των τριών μελών που ορίζει ο μισθωτής περιλαμβάνονται στα έξοδα?
Επί πλέον η τεχνική Συμβουλευτική Επιτροπή  και ο αποκλειστικός εμπειρογνώμονας επιφορτίζονται με αρμοδιότητες που ανήκουν στην ΕΔΕΥ Α.Ε. σύμφωνα με το άρθρο 146 του Ν 4001/11. Σκοπός του ΕΔΕΥ ΑΕ είναι μεταξύ άλλων:

1.Η διαχείριση για λογαριασμό του Ελληνικού Δημοσίου των αποκλειστικών δικαιωμάτων του στην αναζήτηση, έρευνα και εκμετάλλευση των υδρογονανθράκων στις χερσαίες, υπολίμνιες και  υποθαλάσσιες περιοχές, στις οποίες η Ελληνική Δημοκρατία ασκεί κυριαρχία ή κυριαρχικά δικαιώματα.

 2. Η συνεχής και συστηματική παρακολούθηση και έλεγχος της ορθής εκτέλεσης των όρων των παραπάνω συμβάσεων, καθώς και η υποβολή κάθε έτος στο Υπουργείο Περιβάλλοντος, Ενέργειας και Κλιματικής Αλλαγής (ΥΠΕΚΑ) έκθεσης σε σχέση με την πρόοδο των εργασιών και την τήρηση των όρων της σύμβασης από τον ανάδοχο.

Εκτιμούμε ότι η ΕΔΕΥ ΑΕ αν δεν τίθεται ολοκληρωτικά στο περιθώριο, τουλάχιστον αποκόπτονται από αυτήν σημαντικές αρμοδιότητες. Είναι χαρακτηριστικό πως στα κείμενα των συμβάσεων δεν υπάρχει ούτε μία αναφορά στην ΕΔΕΥ ΑΕ. 
Μια τέτοια όμως εξέλιξη πιστεύουμε ότι θα ωθήσει τις Εταιρείες σε υπερτιμολογήσεις.
Φρονούμε ότι η Τεχνική Συμβουλευτική Επιτροπή καθώς και ο Αποκλειστικός Εμπειρογνώμονας θα είναι υπεύθυνοι για την πρόκληση καθυστερήσεων στις παραγραμματισθείσες εργασίες και ο μισθωτής πιθανότατα να εγείρει αιτήματα αποζημιώσεων. Δεν προβλέπεται κάτι σχετικό στις συμβάσεις για την αντιμετώπισή του.
Σωστά προβλέπεται στο άρθρο 6.3 ο καθαρισμός της περιοχής και η απομάκρυνση τυχόν εγκαταστάσεων και εξοπλισμού κλπ πριν από την παραίτηση ή επιστροφή της Συμβατικής Περιοχής στον εκμισθωτή. Δεν προβλέπονται όμως ρήτρες σε περίπτωση μη συμμόρφωσης του μισθωτή. Υπενθυμίζω ότι στον Πρίνο μισθωτής εγκατέλειψε την περιοχή χωρίς να προβεί σε καμιά αποκατάσταση, καταχραζόμενος μάλιστα τα χρήματα που συγκεντρώνονταν γι αυτόν τον σκοπό.

Ξενίζει το άρθρο19.13 καθώς στο άρθρο αυτό αναφέρεται ότι: "ο εκμισθωτής και οι εκπρόσωποι αυτού έχουν δικαίωμα πρόσβασης στη Συμβατική Περιοχή σε κάθε εύλογο χρόνο και ανά εύλογα διαστήματα και με εύλογη προηγούμενη έγγραφη γνωστοποίηση του μισθωτή, με δικό τους κίνδυνο και δαπάνες". Τι σημαίνει σε εύλογο χρόνο? Κι εάν ο εκμισθωτής σκοπεύει αιφνιδιαστικά να επισκεφτεί την συμβατική περιοχή για να διαπιστώσει πχ εάν δουλεύουν σωστά οι μετρητές της ροής του πετρελαίου θα πρέπει να έχει ενημερώσει τον μισθωτή?

Ένα άλλο επιλήψιμο στοιχείο των συμβάσεων είναι η δυνατότητα μεταβίβασης και εκχώρησης δικαιωμάτων και υποχρεώσεων σε Ανεξάρτητο τρίτο. Η απαιτούμενη για τούτο συναίνεση από τον εκμισθωτή δεν επαρκεί για να αποφευχθούν κερδοσκοπικά παιγνίδια.

Η απασχόληση αλλοδαπού προσωπικού που προβλέπεται για τον μισθωτή στο άρθρο 25.3 δεν συνοδεύεται από υποχρεώσεις του μισθωτού απέναντι στους εργαζόμενους σε σχέση με την ασφαλιστική τους κάλυψη ή άλλα εργασιακά τους θέματα. 
Τελειώνω με μια ακόμη παρατήρηση. Ο ακριβής τίτλος της παραχώρησης για την έρευνα και εκμετάλλευση στην περιοχή του Κατακόλου είναι σαφής και αναφέρεται στην παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή ΚΑΤΑΚΟΛΟ. Γιατί τότε στον χάρτη του παραρτήματος Β περιλαμβάνεται και χερσαία περιοχή?

Με την ευκαιρία αυτής της παρατήρησης ήθελα επίσης να μου πείτε σε τι προβολικό επίπεδο έχουν καθοριστεί οι συντεταγμένες της συμβατικής περιοχής και πως καθορίστηκε το εμβαδόν της περιοχής. Η χρήση διαφορετικού προβολικού επιπέδου από άλλον χρήστη ή ενδιαφερόμενο δεν εμπεριέχει τον κίνδυνο εκτίμησης άλλου εμβαδού ή μετατόπισης της περιοχής? Γιατί δεν εφαρμόζετε για όλες τις περιοχές το ΕΓΣΑ 87 που έχει αποδεχτεί το υπουργείο σας και που θα χρησιμοποιήσει και η Κτηματολόγιο Α.Ε.?  
Και τέλος γιατί δεν επιβάλλατε στον μισθωτή αυτό που έχετε αναρτήσει στην ιστοσελίδα του Υπουργείου σας,  ότι δηλαδή η προσέγγιση του κοιτάσματος του Κατακόλου θα γίνει με την ανόρυξη πλάγιας γεώτρησης που θα ξεκινά από τη στεριά?

Κύριε πρόεδρε, κύριε Υπουργέ

Επαναλαμβάνω ότι δεν συμφωνούμε με την κύρωση των τριών συμβάσεων παραχώρησης για την έρευνα και εκμετάλλευση των υδρογονανθράκων. Δεν είναι μόνο το περιεχόμενο των συμβάσεων που είναι σκανδαλωδώς θα έλεγα ευνοϊκό για τον μισθωτή, σε βάρος των συμφερόντων του Δημοσίου. Υπάρχει δομική διαφορά μεταξύ ΣΥΡΙΖΑ και Κυβέρνησης και η διαφορά αυτή έγκειται στο διαφορετικό μοντέλο διαχείρισης της επιχειρησιακής διαδικασίας αξιοποίησης των όποιων δυνητικών κοιτασμάτων ενυπάρχουν, στη βάση αντιπαράθεσης του Δημοσίου-Εργολάβου/Επιχειρηματία έναντι του Δημοσίου-Εκμισθωτή/Ραντιέρη.  
Τέλος είμαστε θετικοί στην τροποποίηση της σύμβασης του ελληνικού δημοσίου και της Energeian Oil.        
